Stadsraad faal rolstoelgebruikers | News24
Stadsraad faal rolstoelgebruikers
’n Voortslepende gesukkel om ’n swakgevulde opening langsaan die parkeerplek vir rolstoelgebruikers voor Checkers in Da Gama-weg op te vul, maak sommige betrokkenes nou warm onder die kraag. Foto:MARINDA HOUGH
’n Voortslepende gesukkel om ’n swakgevulde opening langsaan die parkeerplek vir rolstoelgebruikers voor Checkers in Da Gama-weg op te vul, maak sommige betrokkenes nou warm onder die kraag.
Die Kouga-munisipaliteit het vroeër ’n voor vanaf die teerpad by die winkel se ingang verby gegrawe om aan ’n waterpyp te werk wat aan ’n brandkraan gekoppel is. Die voor is opgevul en weer met teer bedek, maar die vulsel het gesak en die hele reparasie nadelig beïnvloed.
Volgens Daniel de Villiers het sy buurvrou se voet elf weke gelede by dié swak gerestou-reerde voorjie geswik, sy het geval en ’n beentjie in haar voet gebreek. Sy ondervind steeds probleme met die besering. Hy sê hulle het dadelik met die bestuur van Checkers gekontak. Die winkelgroep kan nie verantwoordelikheid aanvaar vir die toestand van die parkeerarea nie, en die klaers is meegedeel dat dit ’n munisipale aangeleentheid is. Die bestuur het ook belowe om die saak met die areabestuurder op te neem.
Na verdere skakeling met die winkelgroep se bestuur, het hul met mev. Olivier, (volgens de Villiers ’n lid van die bestuursraad van die gebou), gekontak. Sy is gevra om toe te sien dat daar aandag aan die swak herstelwerk gegee word, maar de Villiers sê sy het aange-dring om alles op skrif te ontvang. Tot op hede is nog niks aan die saak gedoen nie.
De Villiers sê hulle ontevredenheid is nie misplaas nie, want in weerwil van die gevaar aan die swak herstelwerk verbonde, ontvang die eienaars van die gebouekompleks huurgeld, maar nóg die gebou se administrateurs, nóg die munisipaliteit lyk bereid om iets aan die saak te doen.
Intussen stop daar gereeld motors langs die plek waar die voortjie na die gebou toe draai, en dít is waar die probleem die ergste is. Die klaers wil nie probleme veroorsaak nie, maar vra slegs dat elke betrokkene sy deel doen.